ที่ มท ๐816.2/ว กรมส่งเสริมการปกครองท้องถิ่น

ถนนนครราชสีมา เขตดุสิต

กทม. ๑๐๓๐๐

กุมภาพันธ์ ๒๕64

เรื่อง โครงการฝึกอบรมการใช้งานระบบข้อมูลสารสนเทศทางการศึกษาท้องถิ่นขององค์กรปกครองส่วนท้องถิ่น

และสถานศึกษาในสังกัดองค์กรปกครองส่วนท้องถิ่น ประจำปีงบประมาณ พ.ศ. ๒๕64

เรียน ผู้ว่าราชการจังหวัด ทุกจังหวัด

สิ่งที่ส่งมาด้วย 1. กำหนดการโครงการ จำนวน ๑ ฉบับ

2. บัญชีจำนวนผู้เข้าร่วมโครงการ จำนวน ๑ ฉบับ

3. บัญชีจัดสรรงบประมาณ จำนวน ๑ ฉบับ

4. คู่มือการฝึกอบรม จำนวน 1 ฉบับ

ด้วยกรมส่งเสริมการปกครองท้องถิ่น ได้พัฒนาระบบสารสนเทศทางการศึกษาท้องถิ่น ในระบบข้อมูลสารสนเทศทางการศึกษาท้องถิ่น โดยมีนโยบายนำเทคโนโลยีสารสนเทศ (Information Technology) และการใช้มาตรฐานข้อมูลที่กรมส่งเสริมการปกครองท้องถิ่นได้ดำเนินการจัดทำขึ้น นำมาใช้ กับระบบงานในด้านต่าง ๆ เพื่อเพิ่มศักยภาพ ประสิทธิภาพในการจัดเก็บข้อมูลของนักเรียนและเด็กเล็ก รวมถึงข้อมูลอื่น ๆ อันเป็นการส่งเสริม สนับสนุนการปฏิบัติงานขององค์กรปกครองส่วนท้องถิ่น ให้สามารถปฏิบัติงานและบริการสาธารณะได้อย่างมีประสิทธิภาพยิ่งขึ้น โดยได้รับการอนุมัติงบประมาณรายจ่ายประจำปีงบประมาณ พ.ศ. 2564 แผนงานยุทธศาสตร์พัฒนาคุณภาพการศึกษาและการเรียนรู้ งบดำเนินงาน รายการโครงการฝึกอบรมการใช้งานระบบข้อมูลสารสนเทศทางการศึกษาท้องถิ่นขององค์กรปกครองส่วนท้องถิ่นและสถานศึกษาในสังกัดองค์กรปกครองส่วนท้องถิ่น ประจำปีงบประมาณ พ.ศ. 2564 จึงได้จัดโครงการฝึกอบรม โดยมีวัตถุประสงค์ เพื่อสร้างความรู้ความเข้าใจให้กับข้าราชการของสำนักงานส่งเสริมการปกครองท้องถิ่นจังหวัด ที่ปฏิบัติงาน ณ จังหวัดและอำเภอ เกี่ยวกับแนวทางและการบันทึกข้อมูลในระบบสารสนเทศ ทางการศึกษาท้องถิ่นของสถานศึกษาสังกัดองค์กรปกครองส่วนท้องถิ่น และเรื่องที่เกี่ยวข้อง ได้แก่ แนวทางการใช้งานและบันทึกข้อมูลในระบบกำหนดรหัสประจำตัวผู้เรียนเพื่อเข้ารับบริการการศึกษา สำหรับ ผู้ไม่มีหลักฐานทางทะเบียนราษฎร (G-CODE) เพื่อนำมาประยุกต์ใช้กับระบบสารสนเทศทางการศึกษาท้องถิ่น ของสถานศึกษาสังกัดองค์กรปกครองส่วนท้องถิ่น และแนวทางการจัดตั้งสถานศึกษา (โรงเรียนและศูนย์พัฒนา เด็กเล็ก) ในสังกัดองค์กรปกครองส่วนท้องถิ่น และการกำหนดรูปแบบการจัดทำแผนพัฒนาการศึกษาท้องถิ่นการจัดทำงบประมาณทางการศึกษาท้องถิ่น โดยใช้ข้อมูลสารสนเทศทางการศึกษาท้องถิ่น และสามารถ ให้คำปรึกษาแนะนำแก่ผู้รับผิดชอบขององค์กรปกครองส่วนท้องถิ่นและสถานศึกษาในสังกัดองค์กรปกครองส่วนท้องถิ่น เพื่อประโยชน์ในการบริหารจัดการด้านการศึกษาและนำมาใช้ในการจัดทำแผนพัฒนาการศึกษาท้องถิ่นและการจัดทำงบประมาณทางการศึกษา ขององค์กรปกครองส่วนท้องถิ่นและสถานศึกษาในสังกัด อย่างเป็นระบบ ถูกต้อง และเป็นปัจจุบัน ผ่านการฝึกอบรมในรูปแบบออนไลน์ (Web Conference) ระหว่างวันที่ 22 - 23 กุมภาพันธ์ 2564

/กรมส่งเสริม...

กรมส่งเสริมการปกครองท้องถิ่น จึงขอให้จังหวัดจัดทำโครงการอบรม โดยมีกลุ่มเป้าหมายเป็นข้าราชการของสำนักงานส่งเสริมการปกครองท้องถิ่นจังหวัด ที่ปฏิบัติงาน ณ จังหวัดและอำเภอ เสนอต่อ ผู้มีอำนาจอนุมัติและเข้ารับการฝึกอบรมในรูปแบบออนไลน์ (Web Conference) ตามวัน เวลาที่กำหนด ทั้งนี้ กรมส่งเสริมการปกครองท้องถิ่นได้จัดสรรงบประมาณรายจ่ายประจำปีงบประมาณ พ.ศ. 2564 เพื่อเป็นค่าใช้จ่ายสำหรับโครงการฝึกอบรมให้กับสำนักงานส่งเสริมการปกครองท้องถิ่นจังหวัด โดยค่าใช้จ่ายสามารถถัวจ่ายได้ทุกรายการและหากมีเงินเหลือจ่ายให้ส่งคืนกรมส่งเสริมการปกครองท้องถิ่น ภายในวันที่ 31 มีนาคม 2564 รายละเอียดปรากฏตามสิ่งที่ส่งมาด้วย

จึงเรียนมาเพื่อโปรดพิจารณา

ขอแสดงความนับถือ

อธิบดีกรมส่งเสริมการปกครองท้องถิ่น

กองส่งเสริมและพัฒนาการจัดการศึกษาท้องถิ่น

กลุ่มงานยุทธศาสตร์การพัฒนาการจัดการศึกษาท้องถิ่น

โทรศัพท์ ๐ ๒๒๔๑ ๙๐๒๑ - ๓ ต่อ ๓๐๒ , 306

ผู้ประสานงาน : นายสุรชัย ขำมาลัย โทร. 081-427-4702

นางสาวดารารัตน์ นาคบำรุง โทร. 094-341-8181